钦定古今图书集成/明伦汇编/官常典/第558卷 > 裴文举
## 钦定古今图书集成/明伦汇编/官常典/第558卷 > 裴文举

按《周书》本传，“文举，字道𥙿，河东闻喜人也。祖秀业，魏
中散大夫、天水郡守，赠平州刺史。父邃，性尤严，为州
里所推挹。解褐散骑常侍、奉车都尉，累迁谏议大夫、
司空从事中郎。大统三年，东魏来寇，邃乃纠合乡人，
分据险要以自固。时东魏以正平为东雍州，遣其将
司马恭镇之，每遣闲人，扇动百姓。邃密遣都督韩僧
明入城，喻其将士，即有五百馀人，许为内应。”期日未
至，恭知之，乃弃城夜走，因是东雍遂内属。及李弼略
地东境，邃为之乡导，多所降下。太祖嘉之，特赏衣物，
封澄城县子，邑三百户，进安东将军、银青光禄大夫，
加散骑常侍、太尉府司马，除正平郡守。寻卒官。赠仪
同三司、定州刺史。文举少忠谨，涉猎经史。大统十年，
起家奉朝请，迁丞相府墨曹参军。时太祖诸子年幼，
盛简宾友，文举以选与诸公子游，雅相钦敬，未尝戏
狎。迁威烈将军、著作郎中、外府参军事。魏恭帝二年，
赐姓贺兰氏。孝闵帝践祚，袭爵澄城县子。齐公宪初
开幕府，以文举为司录。世宗初，累迁帅都督、宁远将
军、大都督。及宪出镇剑南，复以文举为益州总管府
中郎。武成二年，就加使持节、车骑大将军、仪同三司。
蜀土沃饶，商贩百倍，或有劝文举以利者，文举答之
曰：“利之为贵，莫若安身，身安则道隆，非货之谓，是以
不为，非恶财也。”宪矜其贫窭，每欲资给之。文举恒自
谦逊，辞多受少。保定三年，迁绛州刺史。邃之往正平
也，以廉约自守，每行春省俗，单车而已。及文举临州，
一遵其法，百姓美而化之。总管韦孝宽特相钦重，每
与谈论，不觉膝前于席。天和初，进骠骑大将军、开府
仪同三司。寻为孝宽柱国府司马。六年，入为司宪中
大夫，进爵为公，增邑通前一千户。俄转军司马。建德
二年，又增邑七百户。文举少丧父，其兄又在山东，惟
与弟玑幼相训养，友爱甚笃。玑又早亡，文举抚视遗
孤，逾于己子。时人以此称之。初，文举叔父季和为曲
沃令，卒于闻喜川。而叔母韦氏卒于正平县。属东西
分隔，韦氏坟垄在齐境。及文举在本州，每加赏募。齐
人感其孝义，潜相要结，以韦氏柩西归，竟得合葬。六
年，除南青州刺史。宣政元年，卒于位。子胄嗣。